Jaschik Álmos iparművész, pedagógus, szakíró alakja az évtizedek

során méltatlanul háttérbe szorult, holott mind személyes oeuvre-je,

mind pedig stílus- és szemléletformáló tanári munkássága

meghatározó jelentőségű.

Iskolája a XX. század művészetének számos kiemelkedő alkotóját

indította el a pályán, így például Hajnal Gabriella textilművészt,

Kovács Margit keramikust, Uray Erika grafikust, vagy Pierre Székely

szobrászművészt. Nem lehet említés nélkül hagyni azt sem, hogy a

Jaschik-iskola hallgatója volt többek között Szabolcsi Hedvig, Körner

Éva és Henszlmann Lilla művészetörténész, Gyürky Katalin és Bónis

Éva régész is.

Jaschik az alkalmazott művészet szakmai és etikai alapjait

tanította meg – az európai iparművészeten földrajzi és

műfaji szempontból is messze túlmutató lexikai anyag

átadása mellett – a legkülönfélébb társadalmi rétegeket

képviselő hallgatóinak.

A Jaschik-iskola szakmai szempontból “kenyeret adott a hallgatók kezébe”,

a mester pedig mindezen túl emberi szempontból is felelősen kísérte tanítványai sorsát: a

szegényeknek tandíjmentességet biztosított, a holokauszt idején zsidókat menekített. Ezt – volt

tanítványai felterjesztésére – az izraeli állam poszthumusz kitüntetésével köszönte meg a

mester leszármazottainak

Jaschik Álmos rajztanárnak tanult az Országos Magyar Királyi Mintarajziskola és

Rajztanárképezdében, mestere Székely Bertalan volt. A Székesfővárosi

Községi Iparrajziskolában kezdte tanári pályafutását (1907-1919), majd

1919-ben nyitotta meg haláláig működő grafikai magániskoláját.

Az onnan kikerült fiatalok közül számosan

megbecsült könyvtervezőként, illusztrátorként,

iparművészként, festőként, restaurátorként,

régészként, építészként, művészettörténészként

szereztek maguknak nevet idehaza és/vagy

külföldön.

Jaschikot – korai munkája alapján – elsősorban

“szecessziós” művészként tartja számon a művészeti irodalom, holott

szerteágazó munkássága az egyetemes magyar kultúra szerves részét

alkotja. Autonóm gondolkodású művészegyéniség volt, a fővárosi

polgári értelmiség vezető rétegéhez kötődően neveltetésből, a század

eleji kulturális légkörből adódóan, nemzeti – népi hagyományainkra

támaszkodva alakította ki művészi tevékenységének folyamatosan

táguló körét.

Magániskolája, amelyet méltán lehetett progresszív szellemiségűnek

nevezni, kapcsolatban állt a Hét és a Nyugat körével,

valamint Rabinovszky Máriusz révén Szentpál Olga újító

szellemű mozgásművészeti iskolájával. 1925 és 1944

között színpadművészként együttműködött Németh

Antallal, a Nemzeti Színház rendezőjével, majd

igazgatójával. Az ő ösztönzésére vezette be Jaschik

Magyarországon elsőként a színpadi makettépítés

tanítását. A Németh Antallal folytatott közös munkába

időnként bevonta tanítványait is, és hasonlóképpen

bevonta őket nem kevésbé újító szellemű animációs

mesefilm kísérleteibe is.

Színpadművészként, jelmeztervezőként négy ízben is

közreműködött a Csongor és Tünde színrevitelében.

Kevéssé számon tartott negyvenes évekbeli színes rajzfilm

kísérletei és másokkal közös bábművészeti

kezdeményezései ugyancsak a jövő útját egyengették.

Jaschik Álmos művészi és pedagógiai munkássága a maga korában egyedülálló,

komplex művészeti jelenség: fővárosi kötődésű, egyben

egyben nemzeti, népi hagyományainkhoz kapcsolódó. Az

ornamentum eredetéről vallott nézeteivel, az ornamentális

formaképzés gyakorlatával munkássága a nemzeti

művészet fő áramába illeszkedik. A művész és a

művészetet hivatásként vállaló egykori tanítványai joggal

érdemesíthetők arra a megtisztelő gesztusra, hogy egy

olyan intézmény vegye fel a nevét, amely továbbviszi az ő

komplex művészetpedagógiai tevékenységét.

A Mintarajziskola növendéke volt, 1907-ben rajztanári

oklevelet szerzett. 1908-ban tanulmányutat tett Franciaországba,

Belgiumba, Németországba, Hollandiába. 1906-tól a Fővárosi

Iparrajziskola tanára, a könyvkötő és bőrdíszműves szakosztály

vezetője volt, ám 1920-ban el kellett hagynia az intézményt.

Ekkor tanítványai kérésére egy főként grafikai tervezésre specializálódott magániskolát nyitott,

mely 1950-ig működött. A tanítás során dolgozta ki az ornamens

spirituális eredetéről szóló elméletét, s művészetpedagógiai

kérdésekről is publikált. Szcenikai munkássága a húszas években

kezdődött, 1935-től a Nemzeti Színház jelmeztervezője volt.

Meghonosította a vetítettképes díszleteket, s a díszlettervezés, a

színpadi makettépítés iskolájában is hangsúlyt kapott. Grafikusként

főleg illusztrációkat készített. A Magyar Könyv- és Reklámművészek

Társaságának tagja volt. 1942-1944 között animációs filmkészítéssel

foglalkozott.